PAF พุ่ง 7.33% หลังบอร์ดอนุมัติแผนล้างขาดทุนสะสม-ลดพาร์เหลือ 0.51 บ.
PAF พุ่ง 7.33% หลังบอร์ดอนุมัติแผนล้างขาดทุนสะสม-ลดพาร์เหลือ 0.51 บ. โดย ณ เวลา 10.23 น.อยู่ที่ 4.10 บาท บวก 0.28 บาท หรือ 7.33% มูลค่าการซื้อขาย 154.23 ล้านบาท
21 ส.ค. 2558

ผู้สื่อข่าวรายงานว่า ราคาหุ้น บริษัท แพนเอเชียฟุตแวร์ จำกัด (มหาชน) หรือ PAF ณ เวลา 10.23 น.อยู่ที่ 4.10 บาท บวก 0.28 บาท หรือ 7.33% มูลค่าการซื้อขาย 154.23 ล้านบาท  โดยราคาเปิดตลาดที่ 3.88 บาท สูงสุดที่ 4.16 บาท ต่ำสุดที่ 3.88 บาท ขณะที่ดัชนีหุ้นไทยโดยรวมลบ 0.63%
โดยวานนี้(20 ส.ค.) ที่ประชุมคณะกรรมการ PAF มีมติให้เสนอต่อที่ประชุมผู้ถือหุ้น เพื่อพิจารณาอนุมัติแผนการล้างขาดทุนสะสมของบริษัท ด้วยการโอนทุนสำรองตามกฎหมาย และส่วนเกินมูลค่าหุ้น รวมทั้งให้ลดทุนโดยการลดมูลค่าที่ตราไว้(พาร์) เพื่อชดเชยขาดทุนสะสมตามงบการเงินเฉพาะกิจการสิ้นสุดวันที่ 30 มิ.ย.58 ที่มีอยู่ 2,449,264,374.20 บาท โดยจะทำให้คงเหลือขาดทุนสะสม  1,987,192.05 บาท ซึ่งจะทำให้มีโอกาสจ่ายเงินปันผลได้เมื่อมีกำไรสุทธิ
ทั้งนี้ PAF ระบุว่าสำหรับแผนการล้างขาดทุนสะสมดังกล่าว ประกอบด้วย ให้โอนทุนสำรองตามกฎหมาย 21,000,000.00 บาท และส่วนเกินมูลค่าหุ้น จำนวน 1,677,182.15 บาท เพื่อชดเชยผลขาดทุนสะสมของบริษัท และให้ลดทุนของบริษัท
โดยการลดพาร์จากหุ้นละ 5 บาท เป็นหุ้นละ 0.51 บาท ส่งผลให้ทุนจดทะเบียนของบริษัทลดลงจาก 2,700,000,000.00 บาท เป็น 275,400,000.00 บาท เพื่อชดเชยผลขาดทุนสะสมที่ยังคงเหลืออีก ซึ่งจะทำให้ลดการขาดทุนลงจำนวน  2,447,277,182.15 บาท และคงเหลือขาดทุนสะสมอีก 1,987,192.05  บาท หลังจากการลดมูลค่าหุ้นแล้ว ซึ่งจะทำให้มีโอกาสจ่ายเงินปันผลได้ เมื่อมีกำไรสุทธิและกระแสเงินสดเพียงพอ